Kolmen miehen harrastajaryhmä on löytänyt Suomelle uuden lintulajin, tuhkakirvisen (Anthus rubescens). Lintu löydettiin tänään aamulla Mustasaaren edustalla olevalta Västrä Norrskäriltä.

Linnun löysivät lintuasemalla viikon olleet Petri Lampila, Antti Peuna ja Harri Taavetti, kertoo BirdLife Suomi.

Linnun laji varmistui vasta tunteja aamuisen äänihavainnon jälkeen. Sen jälkeen lintu löydettiin uudelleen, nähtiin kunnolla ja valokuvattiin. Ensimmäisten kommenttien mukaan nyt havaittu lintu olisi alalajiltaan japonicus. Tuhkakirvisiä tunnetaan neljää eri alalajia.

Niitty- tai luotokirvistä muistuttava tuhkakirvinen pesii Pohjois-Amerikan pohjoisosissa ja Koillis-Siperiassa. Läntiseen Eurooppaan niitä harhautuu joskus harvoin syksyisin. Tuhkakirvinen on havaittu myös Ruotsissa ja Norjassa.

Linnun hyväksymisen Suomelle uudeksi lajiksi varmistaa BirdLife Suomen rariteettikomitea.